ओंकारेश्वर ज्योतिर्लिंग के दर्शन, मां नर्मदा में आस्था की डूबकी और प्रकृति के सुंदर नजारों को आत्मसात करने के बाद हम अब आगे चले उज्जैन की ओर। वैसे ओंकारेश्वर से इंदौर 80 किलोमीटर है और उज्जैन 140 किलोमीटर। ओंकारेश्वर से दोनों जगह के लिए बसें मिल जाती हैं। पर हम एक बार फिर ओंकारेश्वर रोड से उज्जैन के लिए मीटर गेज के पैसेंजर ट्रेन के शयनयान श्रेणी में आरक्षण करा चुके थे। ओंकारेश्वर रोड से दोपहर ढाई बजे आने वाली अकोला उज्जैन पैसेंजर थोड़ी देर से यानी चार बजे पहुंची। इसमें पैसेंजर में भी स्लीपर क्लास के तीन कोच लगते हैं। कम लोग ही दिन में इस रेल में आरक्षण कराते हैं। ट्रेन के टीटीई साहब जैसे हमारा इंतजार ही कर रहे थे। मिलते ही बोले अच्छा तो आप लोग आ गए।